  Виталий Пронин 30-тӥ мартысен 30-тӥ апрелёзь куд-огезлы ужаны алэмын, нош куд-огез азьвыл сямен ик тырше. Таӵе югдурын кызьы тыриськоз уждун доразы пукисьёслы но ужаны ветлӥсьёслы? Адями оклад борды премия басьтэ вал ке, али дораз пукеменыз сэрен уждунэз кулэсмыны уз-а быгаты? Олег П. Иж Россилэн Президентэзлэн указэзъя 30-тӥ апрелёзь дорын пукыны косэмын ке но, уждун тыриськоз азьвыл сямен ик. Уждун басьтон тупатӥське ужъя огкылын. Отын оклад но мукет выплатаос юнматэмын ке, соя ик уждун тыриськыны кулэ. Уждун со быдӟа ик луыны кулэ, кыӵе со басьтэ вал. Сдельно амалэн ужасьёслы, доразы пуко ке но, вознаграждение луыны кулэ. Соя уж сётӥсь нимысьтыз акт лэсьтэ. Та вакытэ ужаны ветлӥсьёслы уждун азьвыл сямен ик тыриське, нокыӵе ватсаса премиос уг мыно. Но со дыре ик уж сётӥсь аслаз мылкыд каремезъя ужась муртъёслы уждунэз будэтыны быгатэ. Уждун тыриськыны кулэ огкылын тупатэм нуналъёсы — нокыӵе ӝеганъёс луыны кулэ ӧвӧл. Правоосты тӥямын шуыса валаськоды ке, вазиське шаерысьтымы Ужъя кун инспекцие 8 (3412) 63-63-08 но 68-33-46 номеръёсъя. Теги: Юан-веран  